Drie senior polisiebeamptes se afdanking omgekeerŉ Groot groep mense het vroeër die week in Port Elizabeth ter ondersteuning van die beamptes opgeruk. (Foto: DA) Drie senior polisiebeamptes in die Oos-Kaap se afdanking is ter syde gestel te midde van erge druk, maar hulle is steeds vir twee maande sonder salaris geskors. Die afdanking van die bevelvoerder van die Humewood-polisiestasie, brig. Leonie Bentley, die bevelvoerder van die Gelvandale-polisiestasie, brig. Lawrence Soekoe, asook dié van brig. Ronald Koll het daartoe gelei dat ŉ groot groep mense vroeër die week in Port Elizabeth ter ondersteuning van die beamptes opgeruk het. Marshall von Buchenroder, ŉ DA-lid van die provinsiale wetgewer, en Bobby Stevenson, die DA se Oos-Kaapse leier, was deel van die groep wat na die Mountweg-polisiestasie opgeruk het en waar ŉ memorandum aan die polisiebestuur oorhandig is. Die drie se afdanking spruit glo uit ŉ vergadering waartydens hulle beswaar gemaak het teen die aanstelling van brig. Thandiswa Kupiso as bevelvoerder van die Mountweg-groepering. Die beswaar is aangeteken ná ŉ ooreenkoms tussen die polisie en die polisievakbonde Popcru en Sapu dat posisies soos dié van groepbevelvoerders afgeskaf word. ŉ Hofbevel verbied ook sulke aanstellings. Die vergadering het glo gemoedere opgejaag en Bentley, Soekoe en Koll het gevra om verskoon te word. Volgens die DA is daar bewyse, waaronder ŉ notule en ŉ opname van die vergadering, wat wys dat dié versoek toegestaan is. ‘n Memorandum is aan die polisiebestuur oorhandig. (Foto: DA) Altesaam ses senior beamptes het glo verklarings afgelê waarin hulle hul by Kupiso skaar, teenstrydig met die notules en die opname. Kupiso, die mees junior brigadier onder die vier, is intussen aangewys as waarnemende bevelvoerder van die Nelson Mandelabaai-distrik. Die drie is ontslaan op aanklagte van ongehoorsaamheid omdat hulle glo sonder toestemming die vergadering verlaat het. Lt.genl. Liziwe Ntshinga, provinsiale polisiekommissaris, het te midde van die druk oor die drie se afdanking besluit hulle kan hul werk behou. Von Buchenroder het dié besluit verwelkom, maar gesê dit is onaanvaarbaar dat hulle steeds vir twee maande sonder salaris geskors is. “Dit is eenvoudig onaanvaarbaar, aangesien getuienis daarop dui dat die aanklagte teen hulle geen meriete het nie.” Die DA het geëis dat die drie beamptes onmiddellik hul pligte mag hervat en dat die onafhanklike polisie-ondersoekdirektoraat (Opod) ondersoek moet instel na die omstandighede wat gelei het tot die tugsake teen die drie brigadiers.